**ARVIOINTIPYYNTÖ PSYKOLOGIPALVELUUN**

1. Arviointipyyntö psykologipalveluun tehdään, kun lapsella on havaittu koulunkäynnissä merkittäviä haasteita ja lapsen tuen tarpeet eivät ole kaikilta osin selkiintyneet. Ennen arviointipyynnön tekemistä on moniammatillisesti tehty kaikki mahdollinen lapsen hyvinvoinnin ja oppimisen tukemiseksi koulussa. Koulupsykologia konsultoidaan aina ennen arviointipyynnön lähettämistä johtavalle psykologille. Arviointipyyntölomakkeessa kuvataan kattavasti lapsen koulunkäynnissä ilmenneitä haasteita sekä esitetään ne kysymykset, joihin psykologisella arvioinnilla halutaan saada vastaukset. Mukaan liitetään tarvittavat pedagogiset asiakirjat ja vanhempien suostumus lapsen psykologiseen arviointiin/tutkimukseen. Arviointipyyntö toimitetaan sisäisessä postissa johtavalle koulupsykologille.
2. Psykologinen arviointiprosessi alkaa neuvottelulla, jossa ovat läsnä vanhemmat ja lapsen opetuksesta vastaavat henkilöt koulun käytänteen mukaisesti. Yläkoulussa oleva oppilas osallistuu häntä koskevaan neuvotteluun. Alakouluikäisen osallistuminen arvioidaan tilannekohtaisesti. Neuvottelussa päätetään tarvittavista jatkotoimenpiteistä. Tässä vaiheessa keskustellaan yhdessä psykologisen tutkimuksen tarkoituksenmukaisuudesta ja sovitaan mahdollisesta tutkimuksen ajankohdasta, sen laajuudesta ja siihen sisältyvistä toimenpiteistä. Psykologiseen tutkimukseen kuuluvat haastattelujen lisäksi lapsen/nuoren yksilötutkimuskäynnit sekä usein myös luokassa tapahtuva havainnointi sekä opettajille ja vanhemmille täytettäviksi annettavat kyselylomakkeet.
3. Tutkivan psykologin on hyvä saada kattava näkemys lapsen oppimisen historiasta, opettajan/erityisopettajan tekemästä oppimisen seurannasta ja tehdyistä pedagogisista ratkaisuista ja tukitoimista koulun arjessa. Opettajan/erityisopettajan viimeisimmäksi tekemien testien kopiot on hyvä antaa tutkivan psykologin käyttöön.
4. Psykologista tutkimusta seuraa aina palauteneuvottelu, jolloin aloitusneuvottelun osapuolet kokoontuvat kuulemaan psykologisen tutkimuksen tuloksia ja miettimään yhdessä lapsen/nuoren tarvitsemia tukitoimia. Vanhempien ja/tai nuoren suostumuksella psykologilla ja erityisopettajalla on mahdollisuus neuvotella psykologisen tutkimuksen tuloksista ja tarvittavista pedagogisista toimista jo ennen yhteistapaamista. Psykologin tehtävänä on kuvailla lapsen tuen tarvetta ja pedagogien tehtävänä miettiä tuen tarpeen pohjalta lapsen tilanteeseen soveltuvia pedagogisia ratkaisuja. Tutkiva psykologi laatii Yhteenvedon psykologisista tutkimuksista palauteneuvottelun jälkeen.
5. Yhteenveto toimitetaan koululle, lapsen vanhemmille tai 15-vuotiaan nuoren kohdalla pääsääntöisesti hänelle itselleen sekä kouluterveydenhuoltoon. Yhteenveto ja tutkimuspöytäkirjat arkistoidaan Kasvun ja oppimisen tuen Psykologiarkistoon. Koulun hallussa olevat Yhteenvedot hävitetään asianmukaisesti oppilaan vaihtaessa koulua. Mikäli oppilaan tukitoimet perustuvat psykologin yhteenvetoon, siirtyy yhteenveto perusopetuksen sisällä pedagogisen asiakirjan liitteenä oppilaan mukana koulusta toiseen.